钦定古今图书集成/方舆汇编/边裔典/第101卷 > 元
## 钦定古今图书集成/方舆汇编/边裔典/第101卷 > 元

### 成宗元贞元年暹国表请遣使

按《元史》本纪不载。按暹国本传，暹国当成宗元贞
元年，进金字表，欲朝廷遣使至其国，比其表至，已先
遣使，盖彼未之知也。赐来使素金符，佩之，使急追诏
使同往。以暹人与麻里予儿旧相仇杀，至是皆归顺。
有旨谕暹人“勿伤麻里予儿，以践尔言。”

### 大德三年暹国请赐鞍马诏赐之金缕衣而不予马按元史成宗本纪不载按暹国本传大德三年暹

国主上言：“其父在位时，朝廷尝赐鞍辔白马及金缕
衣，乞循旧例以赐。”帝以丞相完泽荅剌罕言“彼小国
而赐以马，恐其邻忻都辈讥议。”朝廷仍赐金缕衣，不
赐以马。

按《广东通志》：“暹逻国，本暹与逻斛二国地，吉赤土及
婆罗刹也。在占城极南，北直廉州，循海北岸，连于交
趾。暹国土瘠，不宜耕艺，罗斛土田平衍而多稼，暹人
岁仰给之。隋大业三年，屯田主事常骏等自南海郡
乘舟使赤土，至今讹传为赤眉遗种，后改曰暹。”元元
贞初，暹人尝遣使入贡。至正间，暹始降于罗斛，而合
为一国。